दिल्ली में आज 'आप' और बीजेपी के विरोध प्रदर्शन, होगी 'जलाओ पॉलिटिक्स'  
अरविंद केजरीवाल बीजेपी का 2014 का चुनावी घोषणा पत्र जलाएंगे 
बीजेपी ने दिल्ली को पूर्ण राज्य का दर्जा देने का वादा किया था
दिल्ली के जंतर मंतर पर बीजेपी केजरीवाल सरकार का विरोध करेगी
देश की राजधानी दिल्ली में आज जलाओ पॉलिटिक्स देखने को मिलेगी. जलाओ पॉलिटिक्स का मतलब वह राजनीति जिसमें राजनीतिक दल कुछ जलाकर एक दूसरे का विरोध करेंगे. आम आदमी पार्टी जहां बीजेपी का 2014 का चुनावी घोषणा पत्र जलाएगी वहीं बीजेपी 'केजरीवाल सरकार के झूठे वादों की इमारत' जलाएगी.
मंगलवार को आम आदमी पार्टी ने ऐलान किया कि दिल्ली के मुख्यमंत्री और आम आदमी पार्टी के राष्ट्रीय संयोजक अरविंद केजरीवाल भारतीय जनता पार्टी का 2014 का वह चुनावी घोषणा पत्र जलाएंगे जिसमें दिल्ली को पूर्ण राज्य का दर्जा देने का वादा किया गया था. आम आदमी पार्टी का आरोप है कि केंद्र की बीजेपी सरकार ने दिल्ली वालों के साथ धोखा किया है. पहले उसने चुनाव में वादा किया और सत्ता में बाद में अपने वादे से मुकर गई. इसलिए बीजेपी का विरोध करने के लिए आम आदमी पार्टी 2014 का चुनावी घोषणा पत्र जलाएगी.

यह खबर आने के बाद बीजेपी ने भी फैसला किया कि वह 'केजरीवाल सरकार के झूठे वादों की इमारत' बुधवार को दिल्ली के जंतर मंतर पर जलाएगी. बीजेपी के इस विरोध प्रदर्शन का नेतृत्व केंद्रीय मंत्री और दिल्ली बीजेपी के पूर्व अध्यक्ष विजय गोयल करेंगे.